N A R I A D E N I E     V L Á D Y
Slovenskej republiky
z 18. júla 2001

o rozvojových programoch poľnohospodárstva a vidieka

	Vláda Slovenskej republiky podľa § 1 ods. 4  zákona č. 240/1998 Z.z. o poľnohospodárstve a o zmene a doplnení ďalších zákonov v  znení zákona č. 361/2000 Z.z. nariaďuje:

§ 1

	Rozvojovými programami poľnohospodárstva a vidieka (ďalej len „rozvojový program“), ktorý bol vypracovaný v spolupráci s Európskou komisiou a na financovaní ktorého sa spolupodieľa  štát, sú:
a)	investície do poľnohospodárskych podnikov 
     1.	pre sektor oviec v Žilinskom kraji, Bansko-Bystrickom kraji, Prešovskom kraji, Košickom kraji, Trenčianskom kraji a Nitrianskom kraji, a  v okresoch Bratislava V, Senec a  Dunajská Streda,
     2.	pre sektor hydiny v  Bratislavskom kraji, Trnavskom kraji, Trenčianskom kraji, Nitrianskom kraji, Žilinskom kraji, Bansko-Bystrickom kraji, Prešovskom kraji a Košickom kraji,
     3.	pre sektor ovocie, zelenina v okresoch Komárno, Galanta, Šaľa, Levice, Nové Zámky, Dunajská Streda, Topoľčany, Prievidza, Nitra, Veľký Krtíš, Lučenec, Rimavská Sobota, Trebišov, Prešov a  Michalovce, 
     4.	  pre sektor malotonážne rastliny (aromatické a liečivé rastliny) v okresoch Dunajská Streda, Trenčín a  Stará  Ľubovňa,
b)	zlepšenie spracovania a predajnosti poľnohospodárskych  výrobkov  a rybích výrobkov v okresoch Bratislava I, II, III, IV, V,  Dunajská Streda, Trnava, Senica, Prievidza, Nitra, Nové Zámky, Topoľčany, Liptovský Mikuláš, Tvrdošín, Žilina, Lučenec, Rimavská Sobota, Veľký Krtíš, Kežmarok, Humenné, Poprad, Prešov, Košice I, II, III, IV, V, Michalovce, Spišská Nová Ves, Trebišov, Čadca, Martin a Púchov,
c)	podpora zakladania odbytových organizácií výrobcov na celom území Slovenskej republi-
ky,
d)   diverzifikačné činnosti vo vidieckom priestore
     1.	pri ziskových projektoch v Žilinskom kraji a Bansko-Bystrickom kraji, a v okresoch Bratislava V, Senec, Dunajská Streda, Komárno, Nové Zámky, Poprad, Kežmarok a Levoča,
     2.	pri neziskových projektoch v okresoch Poprad, Kežmarok, Stará Ľubovňa, Košice-okolie, Michalovce, Trebišov, Rožňava, Ružomberok, Žilina, Čadca, Veľký Krtíš, Lučenec, Rimavská Sobota, Banská Bystrica, Galanta, Dunajská Streda, Nové Zámky, Komárno, Levice, Prievidza, Senica, Trnava, Trenčín, Bánovce nad Bebravou, Banská Štiavnica, Humenné, Medzilaborce, Stropkov, Svidník, Bardejov a  Spišská Nová Ves,
e)	lesné hospodárstvo v Trenčianskom kraji, Žilinskom kraji, Bansko-Bystrickom kraji a Prešovskom kraji a v okresoch  Gelnica, Spišská Nová Ves a Rožňava,
f)	poľnohospodárske výrobné postupy smerujúce k ochrane životného prostredia a krajiny v lokalitách piatich pilotných projektov Dolná časť nivy rieky Moravy  -  oblasť Devínske Jazero, oblasť Jaslovské Bohunice, oblasť Poľana, oblasť Východná, niva riek Laborca a Uhu – oblasť Senné,
g)	pozemkové úpravy v okresoch Poprad, Kežmarok, Stará Ľubovňa, Košice okolie, Michalovce, Trebišov, Rožňava, Ružomberok, Žilina, Čadca, Veľký Krtíš, Lučenec, Rimavská Sobota, Banská Bystrica, Zlaté Moravce, Galanta, Dunajská Streda, Nové Zámky, Komárno, Levice, Prievidza, Senica, Trnava, Trenčín a  Bánovce nad Bebravou,
h)	rozvoj ľudských zdrojov na celom území Slovenskej republiky,
i)    technická pomoc
     1.	pre vypracovanie územno-plánovacej dokumentácie v okresoch Poprad, Kežmarok, Stará Ľubovňa, Košice okolie, Michalovce, Trebišov, Rožňava, Ružomberok, Žilina, Čadca, Veľký Krtíš, Lučenec, Rimavská Sobota, Banská Bystrica, Galanta, Dunajská Streda, Nové Zámky, Komárno, Levice, Prievidza, Senica, Trnava, Trenčín, Bánovce nad Bebravou, Revúca, Poltár, Gelnica, Detva a  Zlaté Moravce,
     2.	pre vypracovanie publikácií zameraných  na  objasnenie štrukturálnych nástrojov, hodnotiacich a monitorovacích štúdií  vrátane  dopadu na životné prostredie,  na prípravu jednotných programovacích  dokumentov  pre  regióny a študijné cesty do krajín Európskej únie pre celé územie Slovenskej republiky.

§ 2

 V rozvojovom  programe  investície  do poľnohospodárskych podnikov sa podporujú
a)	v sektore oviec, investície na
    1.	rekonštrukciu   objektov   a nákup   technológií   na  strojové dojenie v sume najviac 125 000 euro a najmenej 25 000 euro  nákladov na jeden projekt,
    2.	kompletné technológie pre prvotné spracovanie mlieka vrátane chladiacich zariadení a vybavenia pre pasterizáciu, kompletné technológie na výrobu a spracovanie ovčieho syra, výstavbu a modernizáciu zariadení na spracovanie ovčieho syra a zrecie miestnosti syra v sume najviac 250 000 euro a najmenej 50 000 euro  nákladov na jeden projekt,
    3.	výstavbu   a   rekonštrukciu   maštalí  pre ovce a budovanie oplôtkov v sume najviac 125 000 euro a najmenej 25 000  euro  nákladov na jeden projekt,
b)	v sektore hydiny, investície na
     1.	kompletnú klietkovú technológiu vrátane kŕmenia, napájania, prepravníky vajec z klietok do zberných miestností, odstraňovanie trusu a  modernizáciu zariadení (podlahy, ventilácia,  rozvody elektriny a vody, osvetlenie) v sume najviac 500 000 euro a najmenej 170 000 euro  nákladov na jeden projekt,
     2.	klimatizované prepravníky na jedného užívateľa (nákup vozidla, len spolu s klimatizovaným prepravníkom pre prepravu jednodňovej hydiny), odnímateľné krabice a rámy pre klimatizované prepravníky v   sume  najviac 200 000 euro a najmenej 100 000 euro  nákladov na jeden projekt,
c)	v sektore ovocie, zelenina, malotonážne rastliny (aromatické a liečivé), investície na  výstavbu klimatizovaných skladov a skladov s regulovanou atmosférou, linky na pozberovú úpravu ovocia a zeleniny – umývacie linky, triedičky, baliace linky, linky na označovanie, balenie a distribúciu produkcie podľa noriem Európskej únie, modernizáciu prevádzkových hál pre ovocie a zeleninu, modernizáciu manipulačných hál, zariadení na sušenie a balenie aromatických a liečivých rastlín v sume najviac 500 000 euro a najmenej 7 000 euro nákladov na jeden projekt.
§ 3

	V rozvojovom programe zlepšenie spracovania a predajnosti poľnohospodárskych  výrobkov a rybích výrobkov sa podporujú:
a)	v sektore priemyslu spracovania mäsa, investície na chladiarne bravčových polovičiek, hovädzích štvrtí, chladenie výrobných priestorov (rozrábky, výroba mrazených výrobkov, expedície mäsa a príručné sklady, expedície výrobkov a príručné sklady), automobilovú prepravu, mraziarne výrobníkov mias, hygienicko-sanitačný režim (centrálne zariadenia s rozvodmi, laboratórna technika), vákuové balenie mäsa, vákuové balenie výrobkov, balenie výrobkov do inertných plynov, vákuové kutre a  masírovacie zariadenia v sume najviac 706 000 euro a najmenej 8 000 euro nákladov na jeden projekt, 
b)	v sektore priemyslu spracovania hydiny, investície na  systém pre zber technologických údajov o prietokoch a teplotách médií (registračné teplomery) a informačného systému jatky, technologické zariadenia, linky v procese príjmu, spracovania, balenia a expedície hydiny a hydinových výrobkov, ako aj doplnkových technických a technologických zariadení a dopravných prostriedkov, špeciálne priestory pre potreby zabezpečenia výrobného procesu na jatke (nakladacie a expedičné rampy, chladiarenské priestory a pod.), zariadenia na čistenie odpadových vôd, spracovanie odpadov produkovaných na jatkách a zariadenia pre zabezpečenie hygieny zamestnancov (vrátane šatní), čistenie a dezinfekcie pracovných pomôcok (automatické spúšťače vody, hygienické slučky) v sume najviac 706 000 euro a najmenej 8 000 euro  nákladov na jeden projekt,
c)	v sektore priemyslu spracovania mlieka a výroby mliečnych výrobkov, investície na základné ošetrenie mlieka, hygienické programy a zabezpečenie kontroly kvality, laboratórnu techniku v súvislosti s HACCP, riadiace a informačné systémy, nové plnoautomatické linky pri výrobe, skladovaní a balení prírodných a tavených syrov, rekonštrukciu a novú výstavbu skladovacích a chladiarenských kapacít, nákup dopravných prostriedkov na zvoz mlieka vrátane autosamplerov a rozvoz mliekárenských výrobkov, logistika, rekonštrukcie a nové výstavby energetických, klimatizačných systémov, čistiarní odpadových vôd, vodných hospodárstiev, rekonštrukcie, modernizácie a nákup nových technológií vo výrobe tvarohov, mliečnych špecialít, technológie na spracovanie a úpravu sladkej a kyslej srvátky až po bezodpadovú výrobu, nové technologické zariadenia na plnenie konzumného mlieka a smotany vrátane paletizácie, nové plnoautomatické technologické linky na výrobu a plnenie kyslomliečnych výrobkov a jogurtov v sume najviac 706 000 euro  a  najmenej 8 000 euro nákladov na jeden projekt,
d)	v sektore spracovania rýb a rybích výrobkov, investície na  modernizáciu výrobných, skladovacích a dopravných kapacít a technologických zariadení vrátane mraziarenských, rozšírenie, obnovu a doplnenie baliacej, plniacej a manipulačnej techniky, novú techniku a technológiu (pitvacie stroje, triedičky rýb, meracia technika) a čistiarne odpadových vôd (výstavba, rekonštrukcia) v sume najviac 235 000 euro a najmenej 8 000 euro  nákladov na jeden projekt,
e)	v sektore spracovania ovocia, zeleniny a výroby hotových jedál, investície na nákup strojov na siatie, zber a manipuláciu so zeleninou (sejacie stroje na zeleninu, kombajny na zber hrášku, zberače na fazuľku, hrášok, rajčiny a kukuricu, dopravné prostriedky a vysokozdvižné vozíky), modernizáciu výrobných a skladovacích priestorov na úroveň európskych noriem (výmena čpavkového systému ekologickým freónom u chladiacich a mraziarenských zariadení),  rekonštrukciu energetiky, nákup vyvíjačov pary a prívodov pary a plynu, dobudovanie klimatizácie a filtrácie vzduchu, modernizáciu a dobudovanie technologických zariadení, liniek na spracovanie, balenie a expedíciu ovocia, zeleniny a hotových výrobkov z nich vrátane mrazených (lúpačky, pôličky, rezačky, odkôstkovačky, prietokové pastéry, plničky omáčok a pretlakov, uzatváračky, etiketovačky), zariadenia na čistenie odpadových vôd a  spracovanie odpadov vyprodukovaných pri výrobe s cieľom výroby kompostu pre vlastnú poľnohospodársku výrobu) v sume najviac 706 000 euro a najmenej 8 000 euro nákladov na jeden projekt.

§ 4

	V rozvojovom programe podpora zakladania odbytových organizácií výrobcov sa podporujú investície na založenie odbytovej organizácie výrobcov (vybavenie kancelárií, nákup počítačov, softwaru, náklady na personál) vo výške nákladov, ktoré predstavujú sumu paušálnej sadzby z hodnoty hrubého ročného obratu v prvých piatich rokoch po dátume uznania a to prvý rok do  5%, druhý rok do  5%, tretí rok do  4%, štvrtý rok do  3% a piaty rok do  2%.

§ 5

	V rozvojovom programe diverzifikačné činnosti vo vidieckom priestore sa podporujú
a)	pri ziskových projektoch rekonštrukcia a modernizácia rekreačných a ubytovacích zariadení, investície na rekonštrukciu existujúcich poľnohospodárskych zariadení (ktoré stratili pôvodný účel) na agroturistické objekty, rozvoj doplnkových výrob, výrobu tradičných materiálov a produktov, výrobu a predaj miestnych špecialít, výstavbu agroturistických zariadení vrátane hygienických, ekologických a rehabilitačných objektov slúžiacich rozvoju turistických aktivít, rozvoj rekreačných a relaxačných činnosti vrátane kúpy strojov a technológií (turistické chodníky, jazdectvo, rybárstvo, poľovníctvo, pltníctvo, cykloturistiku, vodné športy, zimné športy a obdobné činnosti) v sume najviac 481 200 euro a najmenej 24 000 euro  nákladov na jeden projekt,
b)	pri neziskových projektoch modernizácie budov historického, kultúrneho alebo národného významu a ich okolia, investície  v sume najviac 120 300 euro a najmenej 24 000 euro  nákladov na jeden projekt.

§ 6

(1) V rozvojovom programe lesné hospodárstvo sa podporujú 
a)	investície do lesných škôlok na traktory, zavlažovacie zariadenia, podrezávače, zariadenia na zimné uskladnenie škôlkárskeho materiálu, skleníky a obdobné zariadenia, 
b)	investície do pestovania a na  zariadenia na zalesňovanie - jamkovače, lesné kolesové traktory pre približovanie, forwardery a obdobné zariadenia, 
c)	investície do ťažby a približovania  dreva na  kolesové  traktory,  pásové traktory, lesné kolesové traktory pre  približovanie, traktory  s  pohonom všetkých štyroch kolies, forwardery, spracovače, lanovky, nákladné autá, nákladné autá pre odvoz dlhých kmeňov, pojazdné hydraulické štiepačky, štiepačky),
d)	investície do ochrany lesa na  postrekovače,  traktory, telekomunikačné zariadenia pre protipožiarnu ochranu lesa a na  požiarne kontrolné veže,
e)	investície do dopravy a nakladania dreva  na  traktory, nákladné autá, hydraulické nakladače, nakladače), 
f)	investície do prvotného spracovania dreva na  kotúčové píly, sekačky štiepok, reťazové píly, traktory, nakladače, štiepačky a na sklady guľatiny a sklady, 
g)	investície do ťažby a prvotného spracovania ostatných lesných produktov na  traktory, zariadenia na zber semien, zber rastlín, zber odpadových vetiev a zber kôry,
h)	investície do obchodu a marketingu na  výpočtovú techniku a softwary.

(2) Investície uvedené v odseku 1 sa podporujú v sume najviac 500 000 euro a najmenej 2 500 euro  nákladov na jeden projekt.

§ 7

	V rozvojovom programe poľnohospodárske výrobné postupy smerujúce k ochrane životného prostredia a krajiny sa podporujú poľnohospodárske postupy, ktoré sú v súlade so súbormi agroenvironmentálnych opatrení obsiahnutých v Agroenvironmentálnom programe Slovenskej republiky v sume najviac 1 200 000 euro  nákladov na jeden pilotný projekt.

§ 8

	(1) V rozvojovom programe pozemkové úpravy, v súlade s osobitným  predpisom1)   sa podporujú  investície na
a)	vypracovanie úvodných podkladov (register pôvodného stavu, všeobecné zásady funkčného usporiadania územia, ocenenie pozemkov, zameranie územia v obvode pozemkových úprav),
b)	vypracovanie projektov pozemkových úprav, ktorých obsahom je plán verejných a spoločných zariadení, rozdeľovací plán vo forme umiestňovacieho a vytyčovacieho plánu a miestny územný systém ekologickej stability, 
c)	vykonanie projektu pozemkových úprav (vytýčenie rozdeľovacieho plánu, vypracovanie geometrických plánov a premietnutie nových vlastníckych  vzťahov  do  katastra nehnuteľností), 
d)	sprístupnenie pozemkov výstavbou cestnej siete, realizáciu vyprojektovaných zariadení a opatrení.

(2) Investície uvedené v odseku 1 sa podporujú v sume najviac 481 000 euro a najmenej 12 000 euro  nákladov na jeden projekt.

§ 9

	V rozvojovom programe rozvoj ľudských zdrojov sa podporujú investície na školenie v oblasti  všeobecného podnikania, marketingu, tvorby podnikateľského plánu (príprava projektu), financovanie projektu, tímovej práce, služieb zákazníkom, výrobných postupov priaznivých k životnému prostrediu a riadenie poľnohospodárskeho podniku v sume najviac 50 000 euro a najmenej 1 400 euro nákladov na jeden projekt.

_________________
1) Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov.

§ 10

	V rozvojovom programe technická pomoc sa podporujú investície na  vypracovanie územno-plánovacej dokumentácie, publikácie zamerané na objasnenie štrukturálnych nástrojov, hodnotiace a monitorovacie štúdie vrátane dopadu na životné prostredie, príprava jednotných programovacích dokumentov pre mikroregióny a študijné cesty do krajín Európskej únie v sume najviac 20 000 euro a najmenej 5 000 euro  nákladov na jeden projekt.

§ 11

	Rozsah financovania jednotlivých rozvojových programov  štátom predstavuje: 
a)	investície do poľnohospodárskych podnikov -  pri ziskových projektoch do 12,5% z  nákladov,
b)	zlepšenie spracovania a predajnosti poľnohospodárskych výrobkov a rybích výrobkov – pri ziskových projektoch do 12,5% z  nákladov,
c)	podpora zakladania odbytových organizácií výrobcov – do 25%  nákladov zo stanoveného percenta z hodnoty hrubého ročného obratu v prvých piatich rokoch po dátume uznania a to prvý rok do  5%, druhý rok do  5%, tretí rok do  4%,  štvrtý rok do  3% a piaty rok do  2%,
d)	diverzifikačné činnosti vo vidieckom priestore
1.  pri ziskových projektoch do 12,5% z  nákladov,
       2. pri neziskových projektoch do 25% z  nákladov,
e)	lesné hospodárstvo – pri ziskových projektoch do 12,5% z  nákladov,
f)	poľnohospodárske výrobné postupy smerujúce k ochrane životného prostredia a krajiny -  pri neziskových projektoch do 25%  z  nákladov,
g)	pozemkové úpravy – pri neziskových projektoch do 25% z  nákladov,
h)	rozvoj ľudských zdrojov – pri neziskových projektoch 25%  z  nákladov,
i)	technická pomoc – pri neziskových projektoch do 25% z  nákladov.

§ 12

Toto nariadenie nadobúda účinnosť 1. septembra  2001.

Mikuláš  D z u r i n d a , v.r.